## Uredba o unutarnjem ustrojstvu Ministarstva zaštite okoliša i prostornog uređenja

### NN 13/2003 (27.1.2003.), Uredba o unutarnjem ustrojstvu Ministarstva zaštite okoliša i prostornog uređenja

# VLADA REPUBLIKE HRVATSKE

160

Na
temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 48/99, 15/00 i 59/01) i članka 34. stavka 1. Uredbe o
načelima za unutarnje ustrojstvo tijela državne uprave (»Narodne novine«, broj
43/2001), Vlada Republike Hrvatske je na sjednici održanoj 16. siječnja 2003.
godine, donijela

## UREDBU

### o unutarnjem ustrojstvu Ministarstva zaŠtite okoliŠa i prostornog ureĐenja

Članak
1.

Ovom se
Uredbom određuje unutarnje ustrojstvo Ministarstva zaštite okoliša i prostornog
uređenja (u daljnjem tekstu: Ministarstvo), nazivi upravnih organizacija i
drugih unutarnjih ustrojstvenih jedinica u sastavu Ministarstva, njihov
djelokrug i način upravljanja, te okvirni broj državnih službenika i na­mještenika
potrebnih za obavljanje poslova iz djelokruga Ministarstva.

Uz
poslove utvrđene ovom Uredbom unutarnje ustrojstvene jedinice Ministarstva
obavljaju i druge poslove koje im povjeri ministar.

I.
UNUTARNJE USTROJSTVO

Članak
2.

Za obavljanje poslova iz djelokruga Ministarstva
ustrojavaju se sljedeće upravne organizacije i druge unutarnje ustrojstvene
jedinice u sastavu Ministarstva:

1. Kabinet ministra

2. Odjel za informiranje

3. Tajništvo Ministarstva

4. Uprava za upravno-pravne poslove

5. Uprava za zaštitu okoliša

6. Uprava za zaštitu prirode

7. Uprava za inspekcijske poslove

8. Uprava za graditeljstvo

9. Zavod za prostorno uređenje.

II.
DJELOKRUG I USTROJSTVO UPRAVNIH ORGANIZACIJA U SASTAVU MINISTARSTVA I
UNUTARNJIH USTROJSTVENIH JEDINICA

1. KABINET
MINISTRA

Članak
3.

U Kabinetu ministra obavljaju se: protokolarni i
drugi poslovi za ministra i njegovog zamjenika, poslovi vezani uz ostvarivanje
plana i programa aktivnosti ministra i njegovog zamjenika, koordiniraju plan i
program upravnih organizacija i unutarnjih ustrojstvenih jedinica u sastavu
Ministarstva, prati njihova realizacija, obavljaju poslovi u vezi s praćenjem
rada Vlade Republike Hrvatske, Hrvatskoga sabora, te njihovih tijela,
pripremaju odgovori na zastupnička pitanja, koordiniraju poslovi međunarodne
suradnje te sudjelovanja u međunarodnim projektima od interesa za Republiku
Hrvatsku, koordiniraju poslovi s Odjelom za informiranje, poslovi pravodobnog
upućivanja materijala i drugih dokumenata iz djelokruga Ministarstva Vladi
Republike Hrvatske, Hrvatskom saboru i njihovim tijelima, poslovi interne
kontrole, te drugi stručni i administrativni poslovi za službene potrebe
ministra i njegovog zamjenika.

2. ODJEL
ZA INFORMIRANJE

Članak
4.

U
Odjelu za informiranje obavljaju se poslovi odnosa s javnošću. Odjel priprema
priopćenja o radu Ministarstva, ministra i njegovog zamjenika, priprema
konferencije za novinare, upoznaje novinare s radom Ministarstva, dogovara
razgovore ministra i njegovog zamjenika za medije i organizira medijsko
praćenje događaja u kojima sudjeluju ministar i njegov zamjenik te po
ovlaštenju ministra tajnik Ministarstva i pomoćnici ministra. Odjel sustavno
prati i analizira priloge o ministru i Ministarstvu u medijima i predlaže
vrijeme, vrstu i sadržaj javnih nastupa.

Unutar Odjela uređuje se časopis »Okoliš« na
hrvatskom i engleskom jeziku, održavaju se kontakti sa suradnicima časopisa i
obavljaju poslovi oko tiska i distribucije časopisa. Uređivanje i objavljivanje
knjiga, publikacija, letaka i svih vrsta prigodnih materijala obavlja se u
Odjelu.

Odjel
je zadužen za: uređivanje i ažuriranje WEB stranica Ministarstva na hrvatskom i
engleskom jeziku, pravodobno objavljivanje na WEB-u informacija o djelokrugu
Ministarstva, o projektima za koje je Ministarstvo zaduženo, objavljivanje
prijedloga zakona i provedbenih propisa iz djelokruga Ministarstva, natječaja
koje objavljuje Ministarstvo, izvješća o radu svih ustrojstvenih jedinica
Ministarstva, zaduženo je za uspostavu interaktivne komunikacije s korisnicima
i druge poslove koje mu povjeri ministar

Odjel
obavlja poslove uspostave i vođenja biblioteke s publikacijama Ministarstva i
drugim tiskanim materijalima, osigurava građanima cjelodnevnu dostupnost svih
publikacija iz biblioteke te pristup podacima o radu ministarstva, Agencije za
zaštitu okoliša, Državnog zavoda za zaštitu prirode i Fonda za zaštitu okoliša
i energetsku učinkovitost. Odjel organizira promocije publikacija Ministarstva,
prezentacije određenih poslova iz djelokruga Ministarstva, rasprave o zakonima
i drugim propisima, koji se izrađuju u Ministarstvu, rasprave o temama iz
djelokruga Ministarstva, javne tribine i druge akcije usmjerene na promidžbu
rada pojedinih ustrojstvenih jedinica i Ministarstva u cjelini.

3.
TAJNIŠTVO MINISTARSTVA

Članak
5.

U
Tajništvu Ministarstva obavljaju se poslovi usklađivanja rada upravnih
organizacija u sastavu Ministarstva i unutarnjih ustrojstvenih jedinica, daju
upute za rad u vezi s ostvarivanjem plana rada, koordiniraju poslovi na izradi
i ostvarivanju plana rada i temeljem nacrta planova rada predlažu planovi
stručnog usavršavanja i osposobljavanja državnih službenika, poduzimaju mjere
za osiguranje učinkovitosti u radu, sastavljaju izvješća ministru o
ostvarivanju plana rada i drugih pitanja u vezi s radom i ustrojstvom
Ministarstva.

U Tajništvu Ministarstva obavljaju se opći,
kadrovski, informatički i pomoćni poslovi, nadzire rad državnih službenika i
namještenika Tajništva, skrbi o urednom i pravilnom korištenju imovine i
sredstava za rad, kao i opremanju prostora Ministarstva, skrbi o voznom parku i
korištenju vozila, o načinu održavanja sredstava i opreme, organizira prijevoz
dužnosnika i službenika Ministarstva, obavljaju poslovi prijepisa i umnožavanja,
pisarnice-pismohrane, ekonomata, telefoniste, domara, održavanje prostora,
opreme i čistoće te poslovi informatizacije Ministarstva.

U Tajništvu Ministarstva, obavljaju se poslovi izrade
prijedloga financijskog plana u skladu s naputkom ministra, prati ostvarivanja
donesenog financijskog plana, pribavljaju izvješća, obavlja nadzor nad
namjenskim trošenjem sredstava vođenjem knjigovodstvene evidencije i analitike,
računovodstvenih poslova Ministarstva te obavljanjem drugih poslova što ih
odredi ministar.

U Tajništvu Ministarstva ustrojavaju se:

3.1. Odjel za financijsko-planske i računovodstvene
poslove

3.2. Odjel za opće, kadrovske i pomoćne poslove

3.3. Odjel za informatizaciju.

3.1. Odjel
za financijsko-planske i računovodstvene poslove

 Odjel za financijsko-planske i
računovodstvene poslove obavlja stručne poslove u vezi s: izradom prijedloga
financijskog plana u skladu s naputkom ministra, praćenjem ostvarivanja
donesenog financijskog plana, pribavljanjem izvješća, nadzorom nad namjenskim
trošenjem sredstava, vođenjem knjigovodstvene evidencije i analitike,
obavljanjem računovodstvenih poslova Ministarstva te obavljanjem drugih poslova
što ih odredi tajnik neposredno, odnosno ministar.

3.2. Odjel
za opće, kadrovske i pomoćne poslove

Odjel
za opće, kadrovske i pomoćne poslove obavlja kadrov­ske, opće i pomoćne
poslove.

U
Odjelu za opće, kadrovske i pomoćne poslove ustrojavaju se:

3.2.1.
Pododsjek za kadrovske poslove

3.2.2.
Pododsjek za uredsko poslovanje

3.2.3.
Pododsjek za opće i pomoćne poslove.

3.2.1.
Pododsjek za kadrovske poslove

Pododsjek
za kadrovske poslove prati i provodi mjere kad­rov­ske politike Ministarstva,
obavlja administrativne poslove oko izbora kandidata za prijam u radni odnos i
raspored službenika i namještenika, sudjeluje u izradi, donošenju i realizaciji
programa stručnog usavršavanja, prati statusna prava dužnosnika, državnih službenika
i namještenika, njihov rad i promicanje u službi. Obavlja i druge poslove koje
odredi tajnik neposredno, odnosno ministar.

3.2.2.
Pododsjek za uredsko poslovanje

Pododsjek
za uredsko poslovanje obavlja stručne i tehničke poslove koji se odnose na
pisarnicu i pismohranu te obavlja i druge poslove koje odredi tajnik
neposredno, odnosno ministar.

3.2.3.
Pododsjek za opće i pomoćne poslove

Pododsjek
za opće i pomoćne poslove obavlja stručne i druge poslove, koji se odnose na
opremanje prostorija Ministarstva i ekonomat, skrbi o urednom i pravilnom
korištenju imovine, sredstava rada i voznog parka, te o održavanju i čistoći
vozila i prostora. Obavlja i druge poslove koje odredi tajnik neposredno,
odnosno ministar.

3.3. Odjel
za informatizaciju

Odjel
za informatizaciju obavlja stručne i tehničke poslove nabave i održavanja
računalne, tehničke i programske opreme, analizira potrebe i zahtjeve glede
informatičkih poslova iz djelokruga Ministarstva, radi na unaprjeđenju i
implementaciji informatičke tehnologije, izgradnji integralnog informacijskog
sustava Ministarstva, surađuje u izvedbi projekata informacijskog sustava, daje
podršku korisnicima sustava, održava korisničke seminare, izrađuje izvješće i
priprema mišljenje na dostavljene materijale iz svoga djelokruga. Vrši poslove
prijepisa i oblikovanja dokumenata te njihove prezentacije. Obavlja i druge
poslove koje odredi tajnik neposredno, odnosno ministar.

 4. UPRAVA ZA UPRAVNO-PRAVNE POSLOVE

Članak
6.

Uprava
za upravno-pravne poslove obavlja upravne i pravne poslove iz djelokruga
Ministarstva, a poglavito koji nisu temeljem zakona, drugog propisa, ili ovom
uredbom stavljeni u djelokrug drugih ustrojstvenih jedinica Ministarstva, a
koji se odnose na: normativnu djelatnost u vezi s pripremom i izradom nacrta
prijedloga zakona i nacrta prijedloga drugih propisa, međunarodnih,
bilateralnih ugovora i sporazuma iz djelokrugarada Ministarstva,
osiguravanje provedbe zakona i drugih propisa, usklađivanje pravnih propisa s
propisima Europske unije, vođenje upravnih postupaka, obavljanje upravnog
nadzora, izradu naputaka, stručnih mišljenja i objašnjenja, pripremu odgovora
na zastupnička pitanja, davanje primjedbi i mišljenja na prijedloge zakona,
prijedloge drugih propisa i prijedloge međunarodnih ugovora, izradu akta iz
svoga djelokruga, pravne poslove u vezi s naknadom štete koju nanesu zaštićene
vrste, pravne poslove u vezi s naknadom vlasnicima i ovlaštenicima prava na
nekretninama u zaštićenim područjima, praćenje propisa i predlaganje izmjena te
praćenje provedbe međunarodnih i bilateralnih ugovora i sporazuma, obavljanje
poslova i zadataka u vezi s zakonodav­nim projektima koji se temelje na
međunarodnoj suradnji, odnosno međunarodnim ugovorima, bilateralnim ugovorima i
sporazumima, zakonodavnim projektima u okviru Pakta o stabilnosti (REReP-a), iz
programa CARDS te zakonodavnim projektima iz drugih programa Europske unije i
koordinaciju poslova i zadataka međunarodnopravne suradnje. Obavlja poslove
suradnje s Državnim odvjetništvom Republike Hrvatske, drugim tijelima državne
uprave, jedinicama lokalne i područne (regionalne) samouprave, međunarodnim
organizacijama, udrugama i drugim institucijama te obavlja i druge poslove koje
joj povjeri ministar.

U
Upravi za upravno-pravne poslove ustrojavaju se:

4.1.
Odjel za normativno-pravne poslove, međunarodnoprav­ne poslove i usklađivanje
pravnih propisa s propisima Europske unije

4.2.
Odjel za postupak u drugom stupnju.

4.1. Odjel za normativno-pravne
poslove, međunarodnopravne poslove i usklađivanje pravnih propisa s propisima
Europske unije

Odjel
za normativno-pravne poslove, međunarodnopravne pos­love i usklađivanje pravnih
propisa s propisima Europske unije predlaže, koordinira, priprema i izrađuje
nacrte prijedloga zakona i nacrte prijedloga drugih propisa iz djelokruga
Ministarstva, izrađuje primjedbe i mišljenja na prijedloge zakona i prijedloge
drugih propisa, međunarodnih, bilateralnih ugovora i sporazuma, izrađuje
naputke radi provedbe zakona i drugih propisa, priprema odgovore na zastupnička
pitanja, izrađuje akte iz svoga djelokruga, daje stručna mišljenja i objašnjenja
u vezi s provedbom zakona i drugih propisa, prati provedbu zakona i drugih
propisa i predlaže izmjene u tim propisima, provodi upravni nadzor, prati
provedbu međunarodnih i bilateralnih ugovora i sporazuma, obavlja poslove i
zadatke koje se odnose na zakonodavne projekte koji se temelje na međunarodnoj
suradnji, odnosno međunarodnim ugovorima, bilateralnim ugovorima i sporazumima,
zakonodavnim projektima u okviru pojedinih međunarodnih programa i programa
Europske unije, sudjeluje u postupcima sklapanja međunarodnih ugovora,
bilateralnih ugovora i sporazuma te prati njihovu provedbu, izrađuje nacrte
prijedloga zakona o potvrđivanju međunarodnih ugovora, bilateralnih ugovora i
sporazuma iz djelokruga Ministarstva, koordinira poslove i zadatke međunarodnopravne
suradnje, usklađuje pravne propise s propisima Europske unije iz djelokruga
Ministarstva u suradnji s drugim ustrojstvenim jedinicama Ministarstva,
surađuje s Državnim odvjetništvom Republike Hrvatske i drugim tijelima državne
uprave, jedinicama lokalne i područne (regionalne) samouprave, udrugama, drugim
institucijama, međunarodnim organizacijama te obavlja i druge poslove iz svoga
djelokruga.

U
Odjelu za normativno-pravne, međunarodnopravne poslove i usklađivanje pravnih
propisa s propisima Europske unije ustrojavaju se:

4.1.1.
Odsjek za međunarodnopravne poslove i usklađivanje pravnih propisa s propisima
Europske unije

4.1.2.
Odsjek za zaštitu okoliša, zaštitu prirode, prostorno uređenje i graditeljstvo.

4.1.1.   Odsjek za međunarodnopravne poslove i
usklađivanje pravnih propisa s propisima Europske unije

Odsjek
za međunarodnopravne poslove i usklađivanje pravnih propisa s propisima
Europske unije, izrađuje nacrte prijedloga zakona o potvrđivanju međunarodnih,
bilateralnih ugovora i sporazuma iz djelokruga Ministarstva. Sudjeluje u
postupcima sklapanja međunarodnih, bilateralnih ugovora i sporazuma te prati
njihovu provedbu. Usklađuje i prati pravne propise iz djelokruga Ministarstva s
propisima Europske unije. Obavlja poslove i zadat­ke koji se odnose na
zakonodavne projekte koji se temelje na međunarodnoj suradnji, odnosno
međunarodnim, bilateralnim ugovorima i sporazumima, zakonodavne projekte u
okviru Pakta o stabilnosti (REReP-a), iz programa CARDS i zakonodavne projekte
iz drugih programa Europske unije te koordinira poslove i zadatke
međunarodnopravne suradnje. Sudjeluje u pripremi i izradi nacrta prijedloga
zakona i nacrta prijedloga drugih propisa iz područja zaštite okoliša te drugih
područja, izrađuje akte iz djelokruga Odsjeka, priprema odgovore na zastupnička
pitanja, daje stručna mišljenja i objašnjenja u vezi s provedbom zakona i
drugih propisa, prati provedbu zakona i drugih propisa i predlaže izmjene u tim
propisima, sudjeluje u provodbi upravnog nadzora. Surađuje s tijelima državne
uprave, jedinicama lokalne i područne (regionalne) samouprave, međunarodnim
organizacijama, udrugama i drugim institucijama te obavlja i druge poslove iz
svoga djelokruga.

4.1.2.   Odsjek za zaštitu okoliša, zaštitu prirode,
prostorno uređenje i graditeljstvo

Odsjek
za zaštitu okoliša, zaštitu prirode, prostorno uređenje i graditeljstvo
priprema i izrađuje nacrte prijedloga zakona i nacrte prijedloga drugih propisa
iz područja zaštite okoliša, zaštite prirode, prostornog uređenja i
graditeljstva, daje stručna mišljenja i objašnjenja te izrađuje naputke u vezi
s provedbom zakona, priprema i izrađuje primjedbe i mišljenja na prijedloge
zakona iz drugih područja, izrađuje akte iz djelokruga Odsjeka, priprema
odgovore na zastupnička pitanja, priprema odgovore na predstav­ke, prati
provedbu zakona i drugih propisa iz područja zaštite prirode, prostornog
uređenja i graditeljstva te predlaže izmjene u tim propisima, provodi upravni
nadzor, obavlja pravne poslove u vezi s naknadom štete koju nanesu zaštićene
vrste te poslove u vezi s naknadom vlasnicima i ovlaštenicima prava na
nekretninama u zaštićenim područjima, surađuje s Državnim odvjetništvom
Republike Hrvatske i drugim tijelima državne uprave, jedinicama lokalne i
područne (regionalne) samouprave, udrugama i drugim institucijama te obavlja i
druge poslove iz svoga djelokruga.

4.2. Odjel
za postupak u drugom stupnju

Odjel
za postupak u drugom stupnju rješava upravne stvari po žalbama, izvanrednim
pravnim lijekovima, te inicira podnošenje zahtjeva za zaštitu zakonitosti u
upravnim stvarima iz područja prostornog uređenja, graditeljstva, zaštite
okoliša, zaštite prirode, stambenih odnosa te komunalnog gospodarstva. Obavlja
poslove upravnog nadzora, priprema odgovore na predstavke i pritužbe građana u
odnosu na upravni postupak, daje stručna mišljenja i objašnjenja u vezi s
provedbom zakona i drugih propisa iz područja rješavanja upravne stvari,
surađuje s Državnim odvjetništvom Republike Hrvatske, drugim tijelima državne
uprave i jedinicama lokalne i područne (regionalne) samouprave.

U Odjelu za postupak u drugom stupnju ustrojavaju se:

4.2.1. Odsjek za žalbe

4.2.2. Odsjek za žalbe na inspekcijska rješenja.

4.2.1.   Odsjek za žalbe

Odsjek
za žalbe rješava po žalbama, izvanrednim pravnim lijekovima, te inicira
podnošenje zahtjeva za zaštitu zakonitosti u upravnim stvarima iz područja
prostornog uređenja, graditeljstva, zaštite okoliša, zaštite prirode, stambenih
odnosa te komunalnog gospodarstva. Obavlja poslove upravnog nadzora, priprema
odgovore na predstavke i pritužbe građana u odnosu na upravni postupak, daje
stručna mišljenja i objašnjenja u vezi s provedbom zakona i drugih propisa iz
područja rješavanja upravne stvari, surađuje s Državnim odvjetništvom Republike
Hrvatske, drugim tijelima državne uprave i jedinicama lokalne i područne
(regionalne) samouprave.

4.2.2.   Odsjek za žalbe na inspekcijska rješenja

Odsjek
za žalbe na inspekcijska rješenja rješava o žalbama protiv prvostupanjskih
inspekcijskih rješenja i zaključaka iz prav­nog područja prostornog uređenja,
graditeljstva, zaštite okoliša, rješava po žalbama protiv rješenja nadzornika u
javnim ustanovama za zaštitu prirode, priprema odgovore na predstavke i pritužbe
građana u odnosu na upravni postupak, daje stručna mišljenja i objašnjenja u
vezi s provedbom zakona i drugih propisa iz područja rješavanja upravne stvari,
surađuje s Državnim odvjet­ništvom Republike Hrvatske, drugim tijelima državne
uprave i jedinicama lokalne i područne (regionalne) samouprave.

5. UPRAVA
ZA ZAŠTITU OKOLIŠA

Članak
7.

Uprava
za zaštitu okoliša obavlja upravne i stručne poslove u vezi s provedbom mjera
za postupanja s otpadom, očuvanjem kakvoće zraka, zaštitom klime i ozonskog
omotača, provedbom postupka procjene utjecaja na okoliš, planovima intervencija
u zaštiti okoliša te očuvanjem kakvoće mora i priobalja, očuvanjem kakvoće tla
i skrbi za okoliš Podunavlja. Obavlja poslove koordinacije, stručne izrade i
sudjelovanja u izradi strateških dokumenata i aktivnosti zaštite okoliša te
približavanju i priključenju Re­pub­like Hrvatske europskim integracijama u
području zaštite okoliša. Provodi postupak u vezi s davanjem suglasnosti za
obav­ljanje stručnih poslova zaštite okoliša te druge poslove koje joj povjeri
ministar.

U
Upravi za zaštitu okoliša ustrojavaju se:

5.1.
Odjel za postupanje s otpadom

5.2.
Odjel za zaštitu atmosfere, tla, mora i priobalja

5.3.
Odjel za EU integracije i međunarodne projekte

5.4.
Odjel za strateško planiranje utjecaja na okoliš

5.1. Odjel
za postupanje s otpadom

Odjel
za postupanje s otpadom obavlja upravne i stručne poslove u vezi s provedbom
mjera za gospodarenje i zbrinjavanje otpada. Priprema i izrađuje stručne
podloge za izradu nacrta prijedloga propisa iz područja postupanja s otpadom,
odgovara na zastupnička pitanja, priprema odgovore na predstavke. Provodi
postupak i izdaje rješenja o prekograničnom prometu otpada i rješenja o
postupanju s opasnim otpadom. Izrađuje metodologije za izbor mjerila za nova
odlagališta i saniranje postojećih odla­gališta na temelju koncepta racionalnog
gospodarenja prostorom u smislu optimalizacije broja lokacija za odlagališta.
Izrađuje stručne podloge za pristupanje međunarodnim ugovorima i sudjeluje u
stručnoj pripremi za izradu nacrta prijedloga zakona o potvrđivanju
međunarodnih ugovora iz djelokruga Odjela. Sura­đuje s nadležnim tijelima državne
uprave, jedinicama lokalne i područne (regionalne) samouprave, ustanovama i
tvrtkama te s međunarodnim organizacijama u vezi s postupanjem s otpadom,
obavlja i druge poslove iz djelokruga Odjela.

5.2. Odjel
za zaštitu atmosfere, tla, mora i priobalja

Odjel za zaštitu atmosfere, tla, mora i priobalja
obavlja uprav­ne i stručne poslove u vezi s očuvanjem kakvoće zraka, zaštitom
klime, zaštitom ozonskog omotača, tla i zaštitom okoliša Podunavlja, mora i
priobalja. Izrađuje stručne podloge za izradu nacrta prijedloga propisa,
odgovara na zastupnička pitanja i priprema odgovore na predstavke. Izrađuje
stručne podloge za pristupanje međunarodnim ugovorima i sudjeluje u stručnoj
pripremi za izradu nacrta prijedloga zakona o potvrđivanju međuna­rodnih
ugovora iz djelokruga Odjela, te prati provedbu mjera i izvršavanje preuzetih
obveza iz međunarodnih ugovora. Koordinira i obavlja poslove vezane uz
ostvarivanje programa strane tehničke pomoći u području financiranja zaštite
okoliša temeljem međunarodnih, ili bilateralnih ugovora i sporazuma (Pakt o stabil­nosti,
bilateralna suradnja s njemačkim društvom za tehničku suradnju i dr.). Prati
stanje okoliša i koordinira aktivnosti u proved­bi strategije i programa
zaštite okoliša na području Podunavlja. Koordinira aktivnosti u sklopu Radne
zajednice podunavskih regija, obavlja i druge poslove iz djelokruga Odjela.

U Odjelu za zaštitu atmosfere, tla, mora i priobalja
ustrojavaju se:

5.2.1. Pododsjek za zaštitu atmosfere

5.2.2. Pododsjek za zaštitu tla (Područna jedinica
Osijek)

5.2.3. Pododsjek za zaštitu mora i priobalja
(Područna jedinica Rijeka).

5.2.1.   Pododsjek za zaštitu atmosfere

Pododsjek
za zaštitu atmosfere obavlja upravne i stručne poslove očuvanja kakvoće zraka,
zaštite klime i zaštite ozonskog omotača, poslove u vezi s davanjem suglasnosti
za obavljanje stručnih poslova zaštite okoliša i stručne poslove monitoringa
atmosfere. Priprema i izrađuje stručna mišljenja u vezi s programima i mjerama
zaštite zraka. Koordinira uspostavu te prati rad državne mreže za praćenje
kakvoće zraka. Radi na promicanju otklanjanja uzroka promjene klime i
oštećivanja ozonskog omotača. Izdaje mišljenja u vezi s uvozom i izvozom tvari
koje oštećuju ozonski omotač.

5.2.2.   Pododsjek za zaštitu tla (Područna jedinica
Osijek)

Pododsjek
za zaštitu tla obavlja upravne i stručne poslove u vezi s provedbom zaštite tla
i zaštite okoliša Podunavlja, davanjem suglasnosti za obavljanje stručnih
poslova zaštite okoliša i stručnih poslova monitoringa litosfere. Koordinira
aktivnosti u vezi s praćenjem utjecaja onečišćavanja i stanja kakvoće tla.
Priprema stručne podloge za davanje suglasnosti za izradu programa sanacije
tla. Prati stanje okoliša i koordinira aktivnosti u provedbi strategije i
programa zaštite okoliša na području Podunavlja. Koordinira aktivnosti u sklopu
Radne zajednice podunavskih regija.

5.2.3.   Pododsjek za zaštitu mora i priobalja
(Područna jedinica Rijeka)

Pododsjek
za zaštitu mora i priobalja koordinira poslove u vezi s praćenjem stanja
kakvoće mora. Predlaže mjere u vezi s poboljšanjem kakvoće mora i priobalja.
Priprema stručne ocjene i izrađuje prijedloge u vezi sa sanacijskim programima
za uklanjanje posljedica onečišćenja morskog okoliša i okoliša priobalja.
Sudjeluje u pripremi i organiziranju programa MAP-a (Sredozemnog akcijskog
plana) za Republiku Hrvatsku.

5.3. Odjel
za EU integracije i međunarodne projekte

Odjel
za EU integracije i međunarodne projekte obavlja analitičko-sintetičke poslove,
stručne poslove i zadatke u vezi s politikom zaštite okoliša, poslove
strateškog planiranja i poslove u vezi s integracijskim procesima u području
zaštite okoliša. Surađuje sa županijama i Gradom Zagrebom na usuglašavanju
Programa zaštite okoliša županija i Grada Zagreba sa Strategijom zaštite
okoliša. Koordinira i obavlja poslove u vezi s procesom približavanja Republike
Hrvatske europskim integracijama u području zaštite okoliša i primjenom
Sporazuma o stabilizaciji i približavanju. Koordinira izradu i provedbu dijela
nacionalnih programa pridruživanja koji se odnose na zaštitu okoliša. Sudjeluje
u stručnim poslovima i zadacima u okviru Pakta o stabil­nosti te regionalnih
inicijativa poput Jadransko-jonske inicijative. Koordinira pravodobno i
učinkovito preuzimanje tehničke pomoći iz programa CARDS i drugih programa
Europske unije kao što je LIFE, i dr. Koordinira i obavlja stručne poslove i
zadat­ke u vezi s programima Ujedinjenih naroda UNDP, UNEP, UN/ECE, GEF,
Komisije za održivi razvoj (CSD). Surađuje s tijelima državne uprave,
jedinicama lokalne i područne (regionalne) samouprave u vezi s provedbom opće
politike zaštite okoliša.

5.4. Odjel
za strateško planiranje utjecaja na okoliš

Odjel
za strateško planiranje utjecaja na okoliš obavlja uprav­ne i stručne poslove u
vezi s provedbom postupka procjene utjecaja na okoliš, donošenjem mjera zaštite
okoliša, interventnog djelovanja u slučaju iznenadnog onečišćenja. Provodi
program razvoja strateške procjene utjecaja na okoliš i koordinira izradu istih
s prostornim planovima županija. Izrađuje stručne podloge za izradu nacrta
prijedloga propisa iz djelokruga Odjela, odgovara na zastupnička pitanja,
priprema odgovore na predstavke. Izrađuje stručne podloge za pristupanje
međunarodnim ugovorima i sudjeluje u stručnoj pripremi za izradu nacrta
prijedloga zakona o potvrđivanju međunarodnih ugovora iz djelokruga Odjela te
prati provedbu mjera i izvršavanje preuzetih obveza iz međunarodnih ugovora.
Nadzire i provodi aktivnosti prema Planu intervencija kod iznenadnog
onečišćenja Jadranskog mora. Izdaje suglasnosti i stručne podloge za prostorne
planove. Surađuje s tijelima državne uprave, jedinicama lokalne i područne
(regionalne) samouprave, ustanovama i tvrtkama, te s međunarodnim
organizacijama u vezi s procjenom utjecaja na okoliš i planovima intervencija,
obavlja i druge poslove iz djelokruga Odjela.

6. UPRAVA
ZA ZAŠTITU PRIRODE

Članak
8.

Uprava
za zaštitu prirode obavlja upravne i stručne poslove u vezi s očuvanjem
biološke i krajobrazne raznolikosti, održivog korištenja prirodnih dobara i
zaštite prirodnih vrijednosti izvršavanjem, odnosno osiguravanjem izvršavanja
obveza preuzetih iz međunarodnih ugovora, zakona i drugih propisa; rješavanjem
u upravnim predmetima. Obavlja stručni i upravni nadzor nad radom javnih
ustanova za upravljanje zaštićenim područjima; obavlja poslove međunarodne
suradnje, planiranja, koordinacije i praćenja stanja stručnih poslova u
području zaštite prirode, priprema planske dokumente u zaštiti prirode; daje
mišljenja i priprema odgovore na zastupnička pitanja, priprema odgovore na
predstavke, izrađuje stručne podloge za nacrte propisa temeljem Zakona o zaštiti
prirode, međunarodnih ugovora, koordinira i provodi programe edukacije i promidžbe
u vezi s očuvanjem i zaštitom prirode, te sve druge poslove koje joj povjeri
ministar.

U
Upravi za zaštitu prirode ustrojavaju se:

6.1.
Odjel za očuvanje biološke i krajobrazne raznolikosti

6.2.
Odjel za zaštitu prirodnih vrijednosti i održivo

korištenje
prirodnih dobara.

6.1. Odjel
za očuvanje biološke i krajobrazne raznolikosti

Odjel
za očuvanje biološke i krajobrazne raznolikosti obavlja stručne i upravne
poslove očuvanja raznolikosti vrsta, staništa, gena i krajobraza. Koordinira
poslove u vezi s inventarizacijom, kartiranjem i praćenjem stanja biološke i
krajobrazne raznolikosti. Osigurava provedbu mjera biološke sigurnosti. Izdaje
uvjete zaštite prirode u postupku izrade dokumenata prostornog uređenja i
planova korištenja prirodnih dobara izvan područja zaštićenih prirodnih
vrijednosti. Izrađuje stručne podloge za pokretanje postupka zaštite te obavlja
stručne i upravne poslove u vezi s zaštitom udomaćenih i divljih svojti.
Izrađuje akte dopuštenja. Koordinira stručne poslove utvrđivanja i naknade
šteta koju čine zaštićene vrste. Koordinira provedbu i reviziju Strategije i
akcijskog plana zaštite biološke i krajobrazne raznolikosti Republike Hrvatske.

6.2. Odjel
za zaštitu prirodnih vrijednosti i održivo korištenje prirodnih dobara

Odjel
za zaštitu prirodnih vrijednosti i održivo korištenje prirodnih dobara obavlja
stručne i upravne poslove u vezi s zaštitom prirodnih vrijednosti temeljem
Zakona o zaštiti prirode i međunarodnih ugovora. Obavlja nadzor nad stručnim
radom i financiranjem programa zaštite prirode u ustanovama nacionalnih parkova
i parkova prirode. Izrađuje stručne podloge i daje suglasnosti u postupku
proglašavanja zaštićenih područja i prirodnih vrijednosti te minerala i fosila.
Koordinira izradu i donošenje planova upravljanja i mjera zaštite za zaštićene
prirodne vrijednosti. Provodi programe edukacije i promidžbe u vezi s očuvanjem
zaštićenih dijelova prirode i održivog korištenja prirodnih dobara. Daje
suglasnost na programe izobrazbe stručnih službi javnih ustanova za zaštitu
prirode.

U Odjelu za zaštitu prirodnih vrijednosti i održivo
korištenje prirodnih dobara ustrojavaju se:

6.2.1. Odsjek za zaštićena područja

6.2.2. Odsjek za održivo korištenje prirodnih dobara.

6.2.1.   Odsjek za zaštićena područja

Odsjek za zaštićena područja daje suglasnost na
planove upravljanja zaštićenim područjima i mjere zaštite prirodnih
vrijednosti. Vodi središnji upisnik zaštićenih prirodnih vrijednosti i upisnik
javnih ustanova za zaštitu prirode. Obavlja nadzor nad stručnim radom uprava
javnih ustanova nacionalnih parkova i parkova prirode i nadzor nad
financiranjem programa zaštite prirode u zaštićenim prirodnim vrijednostima.
Obavlja stručne poslove u vezi s naknadom vlasnicima i ovlaštenicima prava na
nekretninama u zaštićenim područjima. Obavlja stručne poslove u vezi s
procjenom naknade štete koje nastanu u zaštićenim dijelovima prirode. Utvrđuje
uvjete zaštite prirode pri dodjeljivanju koncesija i koncesijskih odobrenja u
zaštićenim područjima i prirodnim vrijednostima. Sudjeluje u donošenju
prostornih planova nacionalnih parkova i parkova prirode.

6.2.2.   Odsjek za održivo korištenje prirodnih dobara

Odsjek za održivo korištenje prirodnih dobara prati
stanje korištenja prirodnih dobara. Izdaje uvjete zaštite prirode u postupku
izrade dokumenata prostornog uređenja i planova koriš­tenja prirodnih dobara.
Izrađuje dopuštenja za zahvate u prirodi i utvrđuje ocjenu prihvatljivosti za
prirodu svih zahvata koji mogu narušiti ekološku ravnotežu. Utvrđuje uvjete
zaštite prirode i smjernice za održivo korištenje prirodnih dobara. Sudjeluje u
postupku donošenja planskih dokumenata temeljem zakona iz drugih područja
(poljoprivreda, šumarstvo, lovstvo, ribolov, eks­ploatacija mineralnih
sirovina, turizam i dr.).

7. UPRAVA
ZA INSPEKCIJSKE POSLOVE

Članak 9.

Uprava za inspekcijske poslove obavlja poslove
inspekcij­skog nadzora u području prostornog uređenja, gradnje, zaštite okoliša
i zaštite prirode nad poslovima koje obavljaju nadležna tijela državne uprave i
tijela jedinica lokalne i područne (regionalne) samouprave, nad uvjetima i
načinu rada nadziranih pravnih i fizičkih osoba te poduzima mjere propisane
zakonima i propisima donesenim na osnovi tih zakona iz tih područja. Obavlja
poslove u vezi s izvršenjem inspekcijskih rješenja, prati i nadzire provedbu
mjera za unapređenje zakonitosti iz djelokruga Ministarstva, priprema izvješća
Vladi Republike Hrvatske i Hrvatskome saboru s prijedlogom mjera za
unaprjeđenje stanja, daje stručna mišljenja, upute u vezi s primjenom propisa,
izrađuje stručne podloge i sudjeluje u izradi nacrta prijedloga zakona,
tehničkih i drugih propisa iz područja prostornog uređenja i gradnje, zaštite
okoliša i prirode, sudjeluje u ostvarivanju poslova međunarodne suradnje, te
obavlja i druge poslove koje odredi ministar.

Radi obavljanja inspekcijskih poslova na području
Republike Hrvatske ustrojavaju se područne jedinice – odjeli inspekcijskog
nadzora.

Putem sektora i službeničkih mjesta u sjedištu
Uprave, provodi se usmjeravanje, usklađivanje i stručni nadzor nad radom
područnih jedinica, obavlja složenije poslove iz djelokruga područnih jedinica,
te utvrđuje standarde za opremu i materijalno-tehnička sredstva.

 UUpravi
za inspekcijske poslove ustrojavaju se:

7.1. Sektor inspekcijskog nadzora gradnje i
prostornog uređenja

7.2. Sektor inspekcijskog nadzora zaštite okoliša i
zaštite prirode

7.3.
Sektor za organizaciju, praćenje stanja i pravne poslove.

7.1.
Sektor inspekcijskog nadzora gradnje i prostornog uređenja

Sektor inspekcijskog nadzora gradnje i prostornog
uređenja obavlja poslove inspekcijskog nadzora nad primjenom Zakona o gradnji i
drugih propisa koji uređuju gradnju i postupanje s građevinama, stručnog
nadzora nad inspekcijskim postupanjem građevne inspekcije u područnim
jedinicama, organizacije i provedbu izvršenja inspekcijskih rješenja građevne
inspekcije. Sektor obavlja poslove inspekcijskog nadzora nad općim i pojedi­načnim
aktima, uvjetima i načinu rada nadziranih pravnih i fizičkih osoba temeljem
Zakona o prostornom uređenju.

Sektor organizira posebne akcije inspekcijskog
nadzora nad primjenom pojedinih propisa iz svoga djelokruga, sudjeluje u izradi
izmjena i dopuna zakona i drugih propisa iz svog djelokruga, izrađuje programe
rada, izvješća o obavljenom nadzoru i poduzetim mjerama, izrađuje upute i
postupke za rad inspektora u provedbi nadzora nad primjenom propisa iz svoga
djelokruga. Pruža stručnu pomoć i usmjerava na određene zadaće i poslove
građevnu inspekciju iz područnih jedinica te sudjeluje u poslovima iz
međunarodne suradnje.

U Sektoru inspekcijskog nadzora gradnje i prostornog
uređenja ustrojavaju se:

7.1.1. Odjel inspekcijskog nadzora državne gradnje

7.1.2. Odjel inspekcijskog nadzora gradnje iz
djelokruga područnih jedinica

7.1.3. Odjel inspekcijskog nadzora općih akata
prostornog uređenja

7.1.4. Odjel inspekcijskog nadzora pojedinačnih akata
iz djelokruga urbanističke inspekcije.

7.1.1.   Odjel inspekcijskog nadzora državne gradnje

Odjel
inspekcijskog nadzora državne gradnje obavlja poslove inspekcijskog nadzora
zakonitosti i kvalitete gradnje, održavanja i uklanjanja građevina za koje
građevnu, uporabnu i dozvolu za uklanjanje izdaje Ministarstvo, nadzire
zakonitost rada svih sudionika u državnoj gradnji, nadzire dokaze uporabljivosti
građevnih proizvoda, nadzire primjenu tehničkih propisa, normi, i pravila
struke koje se odnose na gradnju, uklanjanje i održavanje građevina, sudjeluje
u izradi nacrta prijedloga zakona i nacrta prijedloga propisa iz područja
gradnje, izrađuje izvješća i programe rada iz svoga djelokruga.

7.1.2.   Odjel inspekcijskog nadzora gradnje iz
djelokruga područnih jedinica

Odjel
inspekcijskog nadzora gradnje iz djelokruga područnih jedinica usklađuje rad i
provodi stručni nadzor nad inspekcijskim postupanjem građevnih inspektora iz
područnih jedinica ove Uprave. Nadzor osobito obuhvaća zakonitost rada i ažurnost
sukladno odredbama Zakona o gradnji i drugim pozitivnim propisima. Odjel
postupa po pritužbama na rad građevne inspekcije, izrađuje prijedloge naputka i
objašnjenja u vezi s primjenom Zakona o gradnji i načina postupanja inspektora
i nadzornika. U odjelu se organizira i usklađuje rad svih potrebnih službi i
nadležnih tijela za provedbu postupka izvršenja. Sudjeluje i nadzire izvršenja
inspekcijskih rješenja iz djelokruga područnih jedinica i izvršava inspekcijska
rješenja iz djelokruga Uprave.

7.1.3.   Odjel inspekcijskog nadzora općih akata
prostornog uređenja

Odjel
inspekcijskog nadzora općih akata prostornog uređenja obavlja poslove
inspekcijskog nadzora nad donošenjem dokumenata praćenja stanja u prostoru i
izradom, te donošenjem dokumenata prostornog uređenja, nadzire subjekte
prostornog uređenja u vezi s izradom i provedbom dokumenata prostornog
uređenja, nadzire primjenu propisa iz domene prostornog uređenja, izvoda iz
dokumenata prostornog uređenja, odnosno odluke o primjeni građevnog reda,
odlukama o lokacijskim dozvolama i drugim aktima prostornog uređenja. Odjel
pokreće inspekcijske postupke i poduzima mjere, podnosi prekršajne i kaznene
prijave pred­viđene Zakonom, prati izvršavanje mjera koje se poduzimaju u
inspekcijskom nadzoru, sudjeluje u izradi nacrta prijedloga propisa iz područja
prostornog uređenja, sudjeluje u upravnim nadzorima koje provodi Ministarstvo.
Obavlja poslove pripreme i izrade izvješća i programa za unaprjeđenje
zakonitosti.

7.1.4.   Odjel inspekcijskog nadzora pojedinačnih akata
iz djelokruga urbanističke inspekcije

Odjel
inspekcijskog nadzora pojedinačnih akata iz djelokruga urbanističke inspekcije
obavlja inspekcijski nadzor nad građevnim dozvolama u odnosu na usklađenost s
dokumentima prostornog uređenja, posebnim zakonima ili propisima donesenih na
osnovu tih zakona. Odjel pokreće inspekcijske postupke i poduzima mjere,
podnosi prekršajne i kaznene prijave predviđene Zakonom, prati izvršavanje
mjera koje se poduzimaju u inspekcijskom nadzoru, sudjeluje u izradi nacrta
propisa iz područja prostornog uređenja, sudjeluje u upravnim nadzorima koje
provodi Ministarstvo. Obavlja poslove pripreme i izrade izvješća i programa za
unaprjeđenje zakonitosti.

7.2.
Sektor inspekcijskog nadzora zaštite okoliša i zaštite prirode

Sektor
inspekcijskog nadzora zaštite okoliša i zaštite prirode obavlja inspekcijski
nadzor nad primjenom propisa iz područja zaštite okoliša i zaštite prirode,
prati provedbu zakona propisane mjere zaštite okoliša i zaštite prirode,
odnosno korištenje i uporabu zaštićenih dijelova prirode. Prati izvršavanja
mjera propisanih inspekcijskim postupkom, nadzire provedbu potvrđenih među­narodnih
ugovora iz područja zaštite okoliša i zaštite prirode, usklađuje i daje
smjernice za rad i primjenu propisa zaštite okoliša i zaštite prirode,
sudjeluje u izradi nacrta prijedloga propisa iz područja zaštite okoliša i
zaštite prirode. Sektor obavlja stručni nadzor rada inspektora zaštite okoliša
i zaštite prirode u područnim jedinicama, izrađuje prijedloge programa rada
inspekcije zaštite okoliša i zaštite prirode, izrađuje upute i postupke za rad
inspektora u provedbi nadzora nad primjenom propisa iz područja zaštite okoliša
i zaštite prirode i izrađuje razna izvješća o obavljenom nadzoru i poduzetim
mjerama. Sudjeluje u poslovima iz međunarodne suradnje i izrađuje odgovore na
predstavke.

U Sektoru inspekcijskog nadzora zaštite okoliša i
zaštite prirode ustrojavaju se:

7.2.1. Odjel inspekcijskog nadzora zaštite okoliša

7.2.2. Odjel inspekcijskog nadzora zaštite prirode.

7.2.1.   Odjel inspekcijskog nadzora zaštite okoliša

Odjel
inspekcijskog nadzora zaštite okoliša obavlja poslove inspekcijskog nadzora nad
primjenom propisa iz područja zaštite okoliša, zaštite zraka i postupanja s
otpadom, prati provođenje propisanih mjera te izvršavanje mjera naloženih
inspekcijskim nadzorom i predlaže mjere zaštite okoliša.

7.2.2.   Odjel inspekcijskog nadzora zaštite prirode

Odjel
inspekcijskog nadzora zaštite prirode obavlja poslove inspekcijskog nadzora nad
primjenom propisa iz područja zaštite prirode, nadzire korištenje i uporabu
zaštićenih dijelova prirode, stanje kakvoće i provođenje mjera zaštite prirode
te izvršavanje mjera naloženih inspekcijskim nadzorom i predlaže mjere zaštite
prirode.

7.3.
Sektor za organizaciju, praćenje stanja i pravne poslove

Sektor
za organizaciju, praćenje stanja i pravne poslove uspostavlja ustroj i
organizaciju za provedbu inspekcijskog nadzora putem Područnih jedinica, obavlja
poslove analize i praćenja stanja organizacijske strukture u područnim
jedinicama, te sukladno tome daje preporuke za uvođenje prikladnijih
strukturnih oblika rada. Izrađuje upute ustrojstvenim jedinicama za usavr­šavanje
organizacijske strukture rada, obavlja poslove u vezi s ostvarivanjem
kadrovskih, i drugih uvjeta za rad Uprave, te utvrđuje standarde za opremu i
materijalno tehnička sredstva.

Prati i nadzire primjenu zakona i drugih propisa iz
djelokruga Uprave. Sudjeluje u izradi uputa i postupaka za rad inspekcijskih
službenika, te daje stručna mišljenja i odgovore na predstavke. Vodi propisanu
evidenciju iz područja Uprave, priprema i izrađuje podloge za izvješća i
programe rada Uprave i obavlja poslove informatizacije ustrojstvenih jedinica Uprave.

U Sektoru za organizaciju, praćenje stanja i pravne
poslove ustrojavaju se:

7.3.1. Odjel za pravne poslove i praćenje stanja

7.3.2. Područna jedinica - Odjel inspekcijskog
nadzora u Zagrebu za područje Zagrebačke županije i Grada Zagreba

7.3.3. Područna jedinica - Odjel inspekcijskog
nadzora u Karlovcu za područje Karlovačke županije i Sisačko-moslavačke županije

7.3.4. Područna jedinica - Odjel inspekcijskog
nadzora u Rijeci za područje Primorsko-goranske županije i Ličko-senjske županije

7.3.5. Područna jedinica - Odjel inspekcijskog
nadzora u Pazinu za područje Istarske županije

7.3.6. Područna jedinica - Odjel inspekcijskog
nadzora u Zadru za područje Zadarske županije

7.3.7. Područna jedinica - Odjel inspekcijskog
nadzora u Šibeniku za područje Šibensko-kninske županije

7.3.8. Područna jedinica - Odjel inspekcijskog
nadzora u Splitu za područje Splitsko-dalmatinske županije

7.3.9. Područna jedinica - Odjel inspekcijskog
nadzora u Dubrovniku za područje Dubrovačko-neretvanske županije

7.3.10. Područna jedinica - Odjel inspekcijskog
nadzora u Varaždinu za područje Varaždinske županije, Međimurske županije i
Krapinsko-zagorske županije

7.3.11. Područna jedinica - Odjel inspekcijskog
nadzora u Bjelovaru za područje Bjelovarsko-bilogorske županije, Kopriv­ničko-križevačke
županije, Virovitičko-podravske županije i Požeško-slavonske županije

7.3.12.
Područna jedinica - Odjel inspekcijskog nadzora u Osijeku za područje
Osječko-baranjske županije, Vukovarsko-­
-srijemske županije i Brodsko-posavske županije.

7.3.1.   Odjel za pravne poslove i praćenje stanja

Odjel za pravne poslove i praćenje stanja obavlja
pravne i upravne poslove, prati i nadzire primjenu zakona i drugih propisa iz
djelokruga Uprave. Sudjeluje u izradi nacrta prijedloga izmjena i dopuna zakona
i drugih propisa iz djelokruga Uprave. Sudjeluje u izradi uputa i postupaka za
rad inspekcijskih službenika te daje stručna mišljenja i odgovore na
predstavke.

Vodi propisanu evidenciju iz područja Uprave,
priprema i izrađuje podloge za izvješća i programe rada Uprave, obavlja poslove
informatizacije ustrojstvenih jedinica Uprave i obavlja stručno-tehničke
poslove koji se odnose na uredsko poslovanje, prijepis, pismohranu i sl.

U Odjelu za pravne poslove i praćenje stanja
ustrojavaju se:

7.3.1.1. Odsjek za pravne poslove

7.3.1.2. Odsjek za praćenje stanja.

7.3.1.1.
Odsjek za pravne poslove

Odsjek za pravne poslove obavlja pravne i upravne
poslove, prati i nadzire primjenu zakona i drugih propisa iz djelokruga Uprave,
koordinira rad i prikuplja informacije o inspekcijskim postupcima potrebne radi
davanja očitovanja po predstavkama, obavlja stručno tehničke poslove vezane na
uredsko poslovanje, prijepis, pismohranu i sl.

7.3.1.2. Odsjek za praćenje stanja

Odsjek za praćenje stanja vodi potrebne evidencije iz
područja rada Uprave, priprema i izrađuje podloge za izvješća i programe rada
Uprave i obavlja poslove informatizacije za potrebe ustrojstvenih jedinica
Uprave.

7.3.2. - 7.3.12. Područne jedinice - Odjeli
inspekcijskog nad­zora u Zagrebu, Karlovcu, Rijeci, Pazinu, Zadru, Šibeniku,
Splitu, Dubrovniku, Varaždinu, Bjelovaru i Osijeku obavljaju poslove
inspekcijskog nadzora nad građevinama za koje građevnu i lokacijsku dozvolu
izdaje nadležni ured državne uprave, nadziru zakonitost rada svih sudionika u
gradnji, nadziru primjenu tehničkih i drugih propisa koji uređuju gradnju i
postupanje s građevinama, te dokaze uporabljivosti građevnih proizvoda koji se
upotrebljavaju u gradnji, sudjeluju u izradi propisa iz područja gradnje,
izvršavaju inspekcijska rješenja, izrađuju izvješća i programe rada iz svoga
djelokruga, obavljaju poslove inspekcijske nadzora nad primjenom propisa iz
područja zaštite okoliša, zaštite zraka, postupanja s otpadom i zaštite
prirode, osim ako tim propisima nije drugačije određeno, te nadziru način i
uvjete rada, tehničku opremljenost pravnih osoba registriranih, ili ovlaštenih
za obavljanje poslova zaštite okoliša, korištenje sredstava određenih za
provedbu mjera zaštite okoliša, sudjeluju u izradi nacrta prijedloga propisa iz
područja u kojem provode nadzor, prate izvršavanje mjera koje se poduzimaju u
inspekcijskom nadzoru, pripremaju izvješća i programe za unaprjeđenje zaštite
okoliša i zaštite prirode, usklađuju i daju smjernice za provedbu propisa i
mjera zaštite okoliša i prirode.

U područnim jedinicama u Zagrebu, Rijeci, Splitu,
Varaždinu, Bjelovaru i Osijeku ustrojavaju se odsjeci:

U Područnoj jedinici u Zagrebu ustrojavaju se:

7.3.2.1. Odsjek inspekcijskog nadzora u Zagrebu za
područje Grada Zagreba I

7.3.2.2. Odsjek inspekcijskog nadzora u Zagrebu za
područje Grada Zagreba II

7.3.2.3. Odsjek inspekcijskog nadzora u Zagrebu za
područje Zagrebačke županije

 U Područnoj
jedinici u Rijeci ustrojavaju se:

7.3.4.1. Odsjek inspekcijskog nadzora u Rijeci za
područje Grada Rijeke

7.3.4.2. Odsjek inspekcijskog nadzora u Rijeci za
ostalo područje Primorsko-goranske županije i Ličko-senjske županije

U Područnoj jedinici u Splitu ustrojavaju se:

7.3.8.1. Odsjek inspekcijskog nadzora u Splitu za
područje Grada Splita

7.3.8.2. Odsjek inspekcijskog nadzora u Splitu za
ostalo područje Splitsko-dalmatinske županije

U Područnoj jedinici u Varaždinu ustrojavaju se:

7.3.10.1. Odsjek inspekcijskog nadzora u Varaždinu za
područje Varaždinske županije i Međimurske županije

7.3.10.2. Ispostava - Odsjek inspekcijskog nadzora u
Krapini za područje Krapinsko-zagorske županije

U Područnoj jedinici u Bjelovaru ustrojavaju se:

7.3.11.1. Odsjek inspekcijskog nadzora u Bjelovaru za
područje Bjelovarsko-bilogorske županije i Koprivničko-kri­že­vačke županije

7.3.11.2. Ispostava - Odsjek inspekcijskog nadzora u
Požegi za područje Požeško-slavonske županije i Virovitičko-podravske županije

U Područnoj jedinici u Osijeku ustrojavaju se:

7.3.12.1. Odsjek inspekcijskog nadzora u Osijeku za
područje Osječko-baranjske županije

7.3.12.2. Ispostava - Odsjek inspekcijskog nadzora u
Vukovaru za područje Vukovarsko-srijemske županije i Brodsko-po­sav­ske županije.

8. UPRAVA
ZA GRADITELJSTVO

Članak
10.

Uprava
za graditeljstvo  obavlja  upravne poslove i stručno--­analitičke
poslove iz područja graditeljstva koji se odnose na: utvrđivanje uvjeta za
projektiranje, gradnju i održavanje građe­vina te uporabljivost građevnih
proizvoda, poslovanje Hrvatske komore arhitekata i inženjera u graditeljstvu te
drugih osoba koje sudjeluju u projektiranju, gradnji i održavanju građevina,
praćenje i analiziranje građevinskih i projektantskih usluga u graditeljstvu,
načelne, građevne uporabne i dozvole za uklanjanje građevina, gradnju,
korištenje i održavanje građevina, davanje mišljenja, objašnjenja, uputa i
pripremanje odgovora na zastupnička pitanja, priprema izradu nacrta prijedloga
zakona i nacrte prijedloga drugih propisa, uvođenje relevantnih smjernica
Europske unije za područje graditeljstva, i obavlja druge poslove koje joj
povjeri ministar.

U Upravi za graditeljstvo ustrojavaju se:

8.1. Odjel za izdavanje dozvola

8.2. Odjel za tehničku regulativu i ovlasnice.

8.1. Odjel
za izdavanje dozvola

Odjel za izdavanje dozvola obavlja upravne poslove i
stručno-analitičke poslove iz područja graditeljstva.

Upravni poslovi koje obavlja Odjel za izdavanje
dozvola jesu: izdavanje načelnih, građevnih, uporabnih i dozvola za uklanjanje
građevina te provedba tehničkih pregleda građevina u nadležnosti Ministarstva,
imenovanja te nadzor nad osobama ovlaštenim za poslove kontrole i
nostrifikacije projekata, davanje suglasnosti za započinjanje obavljanja
djelatnosti, utvrđivanje programa, provedba stručnog ispita i izdavanje
uvjerenja o položenom stručnom ispitu prema Zakonu o gradnji, davanje stručnih
mišljenja u žalbenim postupcima i postupcima poništenja dozvola po pravu
nadzora, sudjelovanje u upravnom nadzoru koje provodi Ministarstvo, nadzor nad
radom Hrvatske komore arhitekata i inženjera u graditeljstvu, vođenje službenih
evidencija, prikupljanje i priprema statističkih podataka iz upravnih područja
djelokruga Uprave.

Stručni poslovi koje obavlja Odjel za izdavanje
dozvola jesu: praćenje primjene propisa iz područja graditeljstva i posebnih
zakona, sudjelovanje u izradi stručnih podloga za utvrđivanje uvjeta za
projektiranje, gradnju i održavanje građevina, davanje stručnih mišljenja,
objašnjenja i tumačenja, postupanje po predstavkama i pritužbama građana,
pripremanje odgovora na upite drugih tijela državne uprave i zastupnička
pitanja, sudjelovanje u radu tehničkih odbora za izradu hrvatskih normi,
sudjelovanje u radumandatnih povjerenstava za područje izrade
građevne-tehničke regulative i za područje odrednica za tehničke specifikacije
iz područja graditeljstva, predlaže i priprema izradu nacrta prijedloga zakona
i nacrta prijedloga drugih propisa, praćenje dostignuća s područja
graditeljstva.

U Odjelu za izdavanje dozvola ustrojavaju se:

8.1.1. Odsjek za načelne, građevne i dozvole za
uklanjanje građevina

8.1.2. Odsjek za uporabne dozvole, uvjerenja i suglasnosti.

8.1.1.   Odsjek za načelne, građevne i dozvole za
uklanjanje građevina

Odsjek za načelne, građevne i dozvole za uklanjanje
građe­vina obavlja upravne poslove: izdavanje načelnih, građevnih i dozvola za
uklanjanje građevina za čije je izdavanje nadležno Ministarstvo, sudjelovanje u
utvrđivanju programa i provođenje stručnog ispita prema Zakonu o gradnji,
davanje stručnih miš­ljenja u žalbenim postupcima i postupcima poništenja
dozvola po pravu nadzora, sudjelovanje u upravnom nadzoru koje provodi Ministarstvo.

Stručni poslovi koje obavlja Odsjek jesu: praćenje
primjene propisa iz područja graditeljstva i posebnih zakona, sudjelovanje u
izradi stručnih podloga za utvrđivanje uvjeta za projektiranje građevina,
davanje stručnih mišljenja i objašnjenja, postupanje po predstavkama i pritužbama
građana, te pripremanje odgovora na upite drugih tijela državne uprave i
zastupnička pitanja u vezi s projektiranjem građevina, sudjelovanje u radu
tehničkih odbora za izradu hrvatskih normi, sudjelovanje u radumandatnih
povjerenstava za područje izrade građevno-tehničke regulative i za područje
odrednica za tehničke specifikacije u vezi s projektiranjem građevina, predlaže
i priprema izradu nacrta prijedloga zakona i nacrta prijedloga drugih propisa,
praćenje dostignuća s područja graditeljstva.

8.1.2.   Odsjek za uporabne dozvole, uvjerenja i
suglasnosti

Odsjek za uporabne dozvole, uvjerenja i suglasnosti
obavlja upravne poslove: provedba tehničkih pregleda i izdavanja uporab­nih
dozvola za korištenje građevina za čije je izdavanje nadležno Ministarstvo,
imenovanja te nadzor nad osobama ovlaštenim za poslove kontrole i
nostrifikacije projekata, davanje suglasnosti za započinjanje obavljanja
djelatnosti, utvrđivanje programa i izdavanje uvjerenja o položenom stručnom
ispitu prema Zakonu o gradnji, davanje stručnih mišljenja u žalbenim postupcima
i postupcima poništenja dozvola po pravu nadzora, sudjelovanje u upravnom
nadzoru koje provodi Ministarstvo, nadzor nad radom Hrvatske komore arhitekata
i inženjera u graditeljstvu.

Stručni poslovi koje obavlja Odsjek jesu: praćenje
primjene propisa iz područja graditeljstva i posebnih zakona, sudjelovanje u
izradi stručnih podloga za utvrđivanje uvjeta za gradnju i održavanje
građevina, davanje stručnih mišljenja i objašnjenja, postupanje po predstavkama
i pritužbama građana, te pripremanje odgovora na upite drugih tijela državne
uprave i zastupnička pitanja u vezi s gradnjom i održavanjem građevina,
sudjelovanje u radu tehničkih odbora za izradu hrvatskih normi, sudjelovanje u
radumandatnih povjerenstava za područje izrade građevno-teh­ničke
regulative i za područje odrednica za tehničke specifikacije u vezi s gradnjom
i održavanjem građevina, predlaže i priprema izradu nacrta prijedloga zakona i
nacrta prijedloga podzakonskih akata, praćenje dostignuća s područja
graditeljstva.

8.2. Odjel
za tehničku regulativu i ovlasnice

Odjel
za tehničku regulativu i ovlasnice obavlja upravne poslove i stručno-analitičke
poslove iz područja graditeljstva.

Upravni poslovi koje obavlja Odjel za tehničku
regulativu i ovlasnice jesu: sudjelovanje u nadzoru nad osobama ovlaštenim za
poslove kontrole i nostrifikacije projekata, sudjelovanje u davanju suglasnosti
za započinjanje obavljanja djelatnosti, imenovanje te nadzor nad tijelima
ovlaštenim za poslove dodjeljivanja tehničkih dopuštenja, imenovanje te nadzor
nad tijelima ovlaš­tenim za utvrđivanje uporabljivosti građevnih proizvoda,
utvr­đivanje uvjeta za izradu tehničkih specifikacija, sudjelovanje u
utvrđivanju programa i provedbi stručnih ispita prema Zakonu o gradnji, davanje
stručnih mišljenja u žalbenim postupcima i postupcima poništenja dozvola po
pravu nadzora, sudjelovanje u upravnom nadzoru koje provodi Ministarstvo,
sudjelovanje u nad­zoru nad radom Hrvatske komore arhitekata i inženjera u
graditeljstvu, vođenje službenih evidencija i priprema statističkih podataka iz
upravnih područja djelokruga Uprave.

Stručni poslovi koje obavlja Odjel za tehničku
regulativu i ovlasnice jesu: praćenje primjene propisa iz područja
graditeljstva i posebnih zakona, priprema i donošenje građevno-tehničke
regulative i sudjelovanje u pripremi i donošenju ostale tehničke regulative,
priprema stručnih podloga i izrada temeljnih dokumenata i tehničkih propisa,
izrada stručnih podloga za utvrđivanje uvjeta za projektiranje, gradnju i održavanje
građevina, davanje stručnih mišljenja i objašnjenja, postupanje po predstavkama
i pritužbama građana, pripremanje odgovora na upite drugih tijela državne
uprave i zastupnička pitanja, sudjeluje u radu tehničkih odbora za izradu
hrvatskih normi, osnivanje, koordinacija i sudjelovanje u radumandatnih
povjerenstava za područje izrade građevno-tehničke regulative i za područje
odrednica za tehničke specifikacije iz područja graditeljstva, priprema
stručnih podloga za stimuliranje održive i inovativne gradnje građevina,
davanje smjernica građevinskoj industriji i izvođačima radova u svrhu
minimalizacije otpada nastalog gradnjom, uređenje pravila u području oporabe
pri gradnji, rekonstrukciji i rušenju, izrada plana za poticanje oporabe
građevnog otpada u cilju izrade građevnih proizvoda i poluproizvoda, a u skladu
s ciljevima održivog gospodarenja prirodnim resursima, rad na cjelovitom
uvođenju relevantnih smjernica Europske unije za područje graditeljstva,
suradnja na izradi nacrta prijedloga zakona i nacrta prijedloga drugih propisa
iz djelokruga drugih ustrojstvenih jedinica Ministarstva, sudjelovanje u radu
radnih tijela Europske unije iz područja graditeljstva, praćenje dostignuća s
područja graditeljstva i uključivanje u rad međunarodnih asocijacija koje prate
nova dostignuća na području održive gradnje, vođenje službenih evidencija i
priprema statističkih podataka iz stručnih područja djelokruga Uprave, te
vođenje biblioteke propisa odnosno građevno-tehničke i ostale regulative.

9. ZAVOD
ZA PROSTORNO UREĐENJE

Članak
11.

Zavod
za prostorno uređenje obavlja stručne i upravne poslove provedbe politike
prostornog uređenja Vlade Republike Hrvat­ske.

U
okviru svoga djelokruga Zavod za prostorno uređenje: oblikuje elemente opće
politike prostornog uređenja i koordinira interese sektora u prostoru,
uspostavlja i vodi informacijski sustav prostornog uređenja na razini Republike
Hrvatske, prati stanje i procese u prostoru, te izrađuje izvješće o stanju u
prostoru i program mjera za unaprjeđenje stanja u prostoru Republike Hrvatske;
priprema izradu, izrađuje ili koordinira izradu i prati provedbu Strategije i
Programa prostornog uređenja Republike Hrvatske i drugih dokumenata prostornog
uređenja koje donosi Hrvatski sabor; sudjeluje u pripremi i izradi stručnih
podloga za izradu nacrta prijedloga zakona i drugih propisa, sudjeluje u uprav­nom
nadzoru, daje mišljenja, objašnjenja i upute u vezi s provedbom dokumenta
prostornog uređenja, izdaje suglasnosti na lokacijske dozvole, prostorne planove,
potvrđuje parcelacijske elaborate, koordinira poslove na izdavanju i izdaje
lokacijske dozvole za građevine od važnosti za Republiku Hrvatsku; koordinira
rad i surađuje sa županijskim zavodima za prostorno uređenje, Zavodom za
prostorno uređenje Grada Zagreba, u poslovima koje tim zavodima povjeri
Ministarstvo te obavlja poslove međunarodne suradnje.

Zavod
obavlja i druge stručne poslove koje mu povjeri ministar zaštite okoliša i
prostornog uređenja.

U
Zavodu za prostorno uređenje ustrojavaju se:

9.1. Odjel
za istraživanje i informacijski sustav

9.2.
Odjel za opću politiku prostornog uređenja

9.3.
Odjel za sustav prostornog planiranja.

9.1. Odjel
za istraživanje i informacijski sustav

Odjel
za istraživanje i informacijski sustav uspostavlja i vodi informacijski sustav
i dokumentaciju o prostoru i prostornom planiranju Republike Hrvatske. Istražuje,
priprema i koordinira izradu studija od važnosti za prostorno uređenje
Republike Hrvatske i afirmaciju njenog prostora u Europi i svijetu, te priprema
izdavačku djelatnost.

9.2. Odjel
za opću politiku prostornog uređenja

Odjel
za opću politiku prostornog uređenja izrađuje i koordinira izradu dvogodišnjih
izvješća o stanju u prostoru Republike Hrvatske i predlaže program mjera za
unaprjeđenje stanja. Vrši regionalnu koordinaciju prostornog uređenja,
koordinaciju urba­nističke politike gradova i sektorskih politika, te oblikuje
elemente politike za ruralno područje, krajobraz i za obalno područje.
Uspostavlja i vodi međunarodnu stručnu suradnju i priprema međunarodne
projekte.

9.3. Odjel
za sustav prostornog planiranja

Odjel
za sustav prostornog planiranja vodi postupke prostornog uređenja za zahvate u
prostoru koji su od važnosti za Republiku Hrvatsku, uspostavlja i koordinira
sustav prostornog planiranja i drugih instrumenata prostornog uređenja.

U
Odjeluza sustav prostornog planiranja ustrojavaju se:

9.3.1.
Odsjek za građevine od važnosti za Republiku Hrvat­sku

9.3.2.
Odsjek za koordinaciju nacionalnog, regionalnog i lokalnog planiranja.

9.3.1.   Odsjek za građevine od važnosti za Republiku
Hrvatsku

Odsjek
za građevine od važnosti za Republiku Hrvatsku obav­lja stručne i upravne
poslove na pripremi namjeravanih zahvata u prostoru; sudjeluje u izradi
dokumenata praćenja stanja u prostoru i dokumenata prostornog uređenja koje
donosi Hrvat­ski sabor; sudjeluje u pripremi stručnih podloga za izradu nacrta
pri­jedloga zakona i drugih propisa iz područja prostornog uređenja; izdaje
mišljenja, objašnjenja i upute; sudjeluje u upravnom nadzoru; obavlja poslove
međunarodne suradnje.

Za
građevine od važnosti za Republiku Hrvatsku usklađuje stručne podloge za
lokacijske dozvole, izdaje lokacijske dozvole, izvode iz detaljnih planova
uređenja i suglasnosti na lokacijske dozvole, potvrđuje parcelacijske
elaborate; sudjeluje u radu komisija za procjenu utjecaja na okoliš i
povjerenstava za tehnički pregled.

9.3.2.   Odsjek za koordinaciju nacionalnog,
regionalnog i lokalnog planiranja

Odsjek
za koordinaciju nacionalnog, regionalnog i lokalnog planiranja prati, usklađuje
i koordinira izradu dokumenata pros­tornog uređenja na nacionalnoj, regionalnoj
i lokalnoj razini; izdaje suglasnosti na prostorne planove; sudjeluje u izradi
dokumenata praćenja stanja u prostoru i dokumenata prostornog uređenja koje
donosi Hrvatski sabor; sudjeluje u postupku uskla­đivanja stručnih podloga za
lokacijske dozvole za građevine od važnosti za Republiku Hrvatsku; sudjeluje u
radu komisija za procjenu utjecaja na okoliš; priprema stručne podloge za
izradu nacrta prijedloga zakona i drugih propisa iz područja prostornog
uređenja; izdaje mišljenja, objašnjenja i upute; sudjeluje u upravnom nadzoru;
obavlja poslove međunarodne suradnje.

III.
UPRAVLJANJE UPRAVNIM ORGANIZACIJAMA U SASTAVU MINISTARSTVA I UNUTARNJIM
USTROJSTVENIM JEDINICAMA

Članak
12.

Ministar
predstavlja Ministarstvo i upravlja njegovim radom.

Zamjenik
ministra zamjenjuje ministra u slučaju njegove spriječenosti, te obavlja i sve
druge poslove koje mu povjeri ministar. Ukoliko zamjenik ministra nije
imenovan, ministra će zamjenjivati pomoćnik ministra kojeg odredi ministar.

Radom
upravnih organizacija ustrojenih u sastavu Ministarstva upravlja pomoćnik
ministra i ravnatelj Zavoda.

Tajnik
Ministarstva za svoj rad odgovara ministru.

Članak
13.

Na čelu
kabineta ministra je tajnik kabineta.

Na čelu
sektora u Ministarstvu su načelnici sektora.

Na čelu
odjela u Ministarstvu su načelnici odjela.

Na čelu
odsjeka u odjelima su voditelji odsjeka.

Na čelu
pododsjeka u odjelima su voditelji pododsjeka.

Članak
14.

Zamjenik
ministra odgovoran je za svoj rad ministru i Vladi Republike Hrvatske.

Tajnik
Ministarstva, pomoćnici ministra i ravnatelj Zavoda za prostorno uređenje za
svoj rad odgovaraju ministru.

Načelnici
sektora u sastavu Uprave za inspekcijske poslove odgovorni su za svoj rad
ministru i pomoćniku ministra koji uprav­lja tom upravom.

Načelnici
odjela u sastavu uprava odgovorni su za svoj rad ministru i pomoćniku ministra
koji upravlja tom upravom.

Načelnici
odjela u sastavu Tajništva Ministarstva odgovorni su za svoj rad ministru i
tajniku Ministarstva.

Načelnici
odjela u sastavu Zavoda odgovorni su za svoj rad ministru i ravnatelju Zavoda.

Voditelji
odsjeka u sastavu odjela u upravnoj organizaciji odgovorni su za svoj rad
ministru, pomoćniku ministra i načel­niku odjela.

Voditelji
pododsjeka u sastavu odjela u upravnoj organizaciji odgovorni su za svoj rad
ministru, pomoćniku ministra i načelniku odjela.

Voditelji
pododsjeka u sastavu odjela u Tajništvu Ministarstva odgovorni su za svoj rad
ministru, tajniku Ministarstva i načelniku odjela.

IV.
SLUŽBENICI I NAMJEŠTENICI MINISTARSTVA

Članak
15.

Poslove
i zadatke iz djelokruga Ministarstva ovisno o vrsti, složenosti, stručnoj
spremi i drugim uvjetima obavljaju državni službenici i namještenici
raspoređeni na radna mjesta, sukladno propisima.

Okvirni
broj državnih službenika i namještenika potrebnih za obavljanje poslova iz
djelokruga Ministarstva prikazan je u tablici koja je sastavni dio ove Uredbe,
a koja se ne objavljuje u »Narod­nim novinama«.

V.
PRIJELAZNE I ZAVRŠNE ODREDBE

Članak
16.

Pitanja
od značaja za rad Ministarstva koja nisu uređena zakonom, Uredbom o načelima za
unutarnje ustrojstvo tijela državne uprave i ovom Uredbom utvrdit će se
Pravilnikom o unutarnjem redu Ministarstva, a osobito broj potrebnih državnih
službenika i namještenika s naznakom njihovih osnovnih poslova i zadataka, te
stručnih uvjeta potrebnih za njihovo obavljanje, kao i njihove ovlasti i
odgovornosti.

Pravilnik o unutarnjem redu Ministarstva donijet će
ministar, u skladu s ovom Uredbom, u roku od 60 dana, od dana stupanja na snagu
ove Uredbe.

Članak 17.

Danom stupanja na snagu ove Uredbe prestaje važiti
Uredba o unutarnjem ustrojstvu Ministarstva zaštite okoliša i prostornog
uređenja (»Narodne novine«, broj 70/2001).

Članak 18.

Ova Uredba stupa na snagu danom objave u »Narodnim
novinama«.

Klasa: 023-03/02-01/35
Urbroj: 5030115-03-1
Zagreb, 16. siječnja 2003.

Predsjednik
**Ivica Račan,** v. r.

if !supportEmptyParas endif

Uredba, NN 13/2003-160